Diari Oficial de la Generalitat Valenciana


Sumari del DOGV 8694, del 10-12-2019 (2019/11598)

ORDRE 12/2019, de 5 de desembre, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/12/05/12/dof/vci/html**

### Dades del document

Número de DOGV
:   8694

Data del DOGV
:   10-12-2019

Secció del DOGV
:   I. DISPOSICIONS GENERALS

Número del document
:   2019/11522


Data del document
:   05-12-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * Institut Valencià de Competitivitat Empresarial
    * legislació
    * assignació per estudis

ORDRE 12/2019, de 5 de desembre, de la Conselleria d'Economia Sostenible, Sectors Productius, Comerç i Treball, per la qual es modifica parcialment l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització. [2019/11395]  
PREÀMBUL  
  
Per mitjà de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, es van establir les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització.  
Des de l'entrada en vigor de l'ordre esmentada, les convocatòries de beques publicades a la seua empara es van articular no sols com un instrument per a la reducció de la desocupació juvenil, sinó també com un element dinamitzador de la competitivitat, en la mesura que a través d'aquestes s'especialitza capital humà que aporta un valor afegit amb la seua incorporació al món empresarial. En aquest sentit, les convocatòries anaven dirigides tant a persones amb titulació universitària ?beques IVACE Exterior- com a personal tècnic de cicles formatius de grau superior ?Beques IVACE E+O, Exportació i Ocupació.  
No obstant això, amb l'ànim de continuar avançant en la creació d'entorns empresarials més competitius, s'ha considerat la conveniència d'estendre la convocatòria de les beques IVACE E+O, Exportació i Ocupació, a persones amb titulació en estudis de cicles mitjans de les famílies de Comerç i Màrqueting, i d'Administració i Gestió, sense que, per tant, quede limitada la formació als cicles superiors. Amb això, es pretén donar oportunitat a les persones joves d'aquests cicles d'especialitzar-se en un àmbit estratègic per a les empreses, tot facilitant, a més, que aquestes puguen comptar amb personal tècnic millor format en internacionalització.  
La iniciativa compta amb el suport de la Unió Europea a través del Programa operatiu d'ocupació juvenil, entre els eixos prioritaris del qual es troba l'ocupació sostenible i de qualitat en línia amb l'estratègia 2020 de la Unió Europea, enfocada a l'assoliment de la cohesió econòmica, social i territorial.  
Del que s'ha exposat en els paràgrafs anteriors, es posa de manifest el compliment dels principis de bona regulació, tant del de necessitat i eficàcia, com del de proporcionalitat i seguretat jurídica, pel fet de contindre la present disposició l'ordenació necessària per a la consecució dels objectius prèviament esmentats. Així mateix, s'ha acomplit el principi de transparència mitjançant la tramitació de la consulta pública i el tràmit d'audiència i informació pública, previstos en l'article 133 de la Llei 39/2015, d'1 d'octubre, del procediment administratiu comú de les administracions públiques. Finalment, respecte al principi d'eficiència, la nova regulació contemplada no suposa un augment de les càrregues administratives.  
Per tot això, en el marc de les competències que es reconeixen a la Generalitat en l'Estatut d'Autonomia de la Comunitat Valenciana, i de conformitat amb el que es disposa en l'esmentat article 165.1 de la Llei 1/2015, de 6 de febrer, de la Generalitat, en relació amb l'article 9 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions; amb les competències atribuïdes pel Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i per l'article 2 del Reglament d'organització i funcionament de l'Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell; havent emés un informe l'Advocacia General de la Generalitat i la Intervenció Delegada, previs els tràmits d'audiència pertinents, i conforme amb el Consell Jurídic Consultiu,  
  
ORDENE  
  
Article únic. Modificació de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE), en matèria d'internacionalització  
Es modifiquen els articles 1 i 5.1.b de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització, que quedaran redactats d'acord amb l'annex.  
  
  
DISPOSICIÓ ADDICIONAL  
  
Única. Regla de no-despesa pública  
L'aplicació i el posterior desplegament d'aquesta ordre no podran tindre incidència pressupostària, sense perjudici de les possibles convocatòries que puguen resoldre's d'acord amb la consignació pressupostària que s'establisca en el corresponent exercici.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 5 de desembre de 2019  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ  
  
  
  
ANNEX  
  
Modificació dels articles 1 i 5.1.b de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització  
  
U. Es modifica la lletra b, apartat 1, de l'article 1, «Objecte», que queda redactat com segueix:  
«Les beques que es convoquen a l'empara de la present ordre podran tindre dos tipus de modalitats:  
a) Beques IVACE Exterior en matèries relacionades amb la internacionalització de les empreses, dirigides a persones amb titulació universitària.  
b) Beques IVACE E+O, Exportació i Ocupació, per a l'especialització professional en comerç exterior, dirigides a personal tècnic de cicles formatius de grau mitjà i de grau superior».  
  
Dos. Es modifica la lletra b, apartat 1, de l'article 5, «Ordenació i instrucció», que queda redactat com segueix:  
«b) Beques IVACE E+O, Exportació i Ocupació, per a l'especialització professional en comerç exterior, dirigides a personal tècnic de cicles formatius de grau mitjà i de grau superior».


Còpia Permalink ELI